钦定古今图书集成/明伦汇编/官常典/第361卷 > 《风宪宏纲序》元·马祖常
## 钦定古今图书集成/明伦汇编/官常典/第361卷 > 《风宪宏纲序》元·马祖常

世祖肇建官制，兴起文物，属命御史台昭布体统，振
肃纲维，正仪崇化，靡不缉绥。迨及列圣继明，屡扬宝
训，亦靡不显示常宪，儆尔有官。钦惟皇上日月中天，
烛见幽隐，绍述祖宗成法，申命台端，严兹纠劾，不俾
瘝官贻忧惸独。于是台臣协恭奉职，上体渊衷，下宣
风纪，谓“古象魏有法，道路有徇。今国家肃清台纲，汲”
引言路，其见诸训辞者，光大深厚，粲然有章。宜编缀
成书，载在简册，垂告内外，俾当察视司持平者有所
征焉。既奏，上制曰“可。”呜呼盛哉！凡我耳目之官，尚知
佩服之，毋怠。文林郎监察御史马祖常谨序。